Der er formentlig hjælp på vej til ansatte i den private sektor, der risikerer at miste jobbet som følge af coronavirus i Danmark.

Regeringen forhandler her til aften med arbejdsmarkedets parter om forskellige tiltag, der er målrettet de privatansatte.

- Det, vi diskuterer, er, hvordan vi kan holde hånden under danske lønmodtagere og danske arbejdspladser, fordi krisen er så alvorlig, som den er, siger finansminister Nicolai Wammen til DR.

Lønkompensation er på bordet

Han bekræfter, at lønkompensation er en de ting, der er på forhandlingsbordet, og at regeringen er klar til at bruge penge på det.

- Man kan se, at man bredt i dansk erhvervsliv kommer til at stå med nogle kæmpe udfordringer på grund af coronavirussen. Derfor vil vi gerne se på, om man kan lave en ordning med lønkompensation, sådan at mennesker, der ellers havde mistet deres arbejde, stadig kan være ansat på virksomhederne.

Finansministeren vil ikke gå i detaljer med, hvordan en eventuel kommende lønkompensation bliver skruet sammen.

Altså om en virksomhed for eksempel skal have mistet en bestemt andel af sin omsætning eller indtjening for at kunne blive omfattet.

Potentiel milliardregning

Det står heller ikke klart, hvor stor en del af lønnen, som i givet fald vil blive betalt af statskassen, eller hvor længe ordningen kommer til at køre.

- Vi har ikke lagt os fast på nogen modeller endnu. Vi er i fuld gang med at snakke om tingene, siger finansminister Nicolai Wammen.

Men det kan jo hurtigt blive en milliard-regning på månedsbasis. Har Danmark råd til det?

- Der er ingen tvivl om, at det selvfølgelig vil koste mange penge at lave en lønkompensationsordning. Men man skal bare huske på, hvad alternativet er. Det er, at potentielt tusinvis af mennesker vil blive sendt ud i arbejdsløshed. Og det er jo heller ikke gratis for staten, hvis folk skal ud og have dagpenge. Så vi ser det her som en rigtig fornuftig investering i at holde hånden under lønmodtagerne og danske job. Sådan at når vi er på den anden side af coronavirussen, så kan vi komme hurtigt tilbage med fuld styrke.

Så regeringen er klar til at bruge et potentielt milliardbeløb på lønkompensation på månedsbasis?

- Regeringen er parat til at gøre det, der skal til for at holde hånden under danske lønmodtagere og danske job, og det her er et af de værktøjer, som vi er parate til at bruge, siger Nicolai Wammen til DR.

Vil kræve lovændring

Planen er ifølge finansministeren at blive færdig med forhandlingerne i løbet af weekenden.

Ordningen vil formentlig kræve lovændringer, så Folketingets øvrige partier vil også skulle forholde sig til de kommende tiltag.